Απόφαση της Επιτροπής

της 22ας Μαρτίου 2000

για την τροποποίηση της απόφασης 79/542/ΕΟΚ του Συμβουλίου περί καταρτίσεως καταλόγου τρίτων χωρών από τις οποίες τα κράτη μέλη επιτρέπουν τις εισαγωγές βοοειδών, χοιροειδών, νωπού κρέατος και προϊόντων κρέατος

[κοινοποιηθείσα υπό τον αριθμό Ε(2000) 815]

(2000/236/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 3 παράγραφος 1,

την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και της κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(3), και ιδίως το άρθρο 29,

Εκτιμώντας τα ακόλουθα:

(1) Τα κράτη μέλη δύναται να εισάγουν νωπό κρέας, συμπεριλαμβανομένων των παραπροϊόντων, μόνον από τρίτες χώρες ή από τμήματα τρίτων χωρών που περιλαμβάνονται σ' έναν κατάλογο που καταρτίσθηκε από το Συμβούλιο μετά από πρόταση της Επιτροπής.

(2) Ο κατάλογος αυτών των τρίτων χωρών ή τμημάτων αυτών περιλαμβάνεται στην απόφαση 79/542/ΕΟΚ του Συμβουλίου(4), όπως τροποποιήθηκε τελευταία από την απόφαση 2000/162/ΕΚ της Επιτροπής(5).

(3) Η καταχώριση και η διατήρηση μιας τρίτης χώρας στους καταλόγους των τρίτων χωρών που προβλέπονται στην κοινοτική νομοθεσία, από τις οποίες επιτρέπεται στα κράτη μέλη να εισάγουν προϊόντα ζωικής προέλευσης που καλύπτονται από την οδηγία 96/23/ΕΚ, υπόκειται στην υποβολή από την τρίτη ενδιαφερόμενη χώρα ενός σχεδίου στο οποίο καθορίζονται οι εγγυήσεις τις οποίες παρέχει, όσον αφορά τον έλεγχο των ομάδων καταλοίπων και ουσιών που αναφέρονται στο παράρτημα Ι της σχετικής οδηγίας. Το σχέδιο αυτό πρέπει να ενημερώνεται όταν το ζητά τη Επιτροπή, ιδίως όταν αυτό καταστεί αναγκαίο από τους ελέγχους που αναφέρονται στο άρθρο 29 παράγραφος 3 της προαναφερόμενης οδηγίας.

(4) Αν οι απαιτήσεις του άρθρου 29 παράγραφος 1 της οδηγίας 96/23/ΕΚ δεν πληρούνται, μπορεί να ανασταλεί η καταχώριση μιας τρίτης χώρας στου καταλόγους των τρίτων χωρών που καταρτίζονται από την κοινοτική νομοθεσία, σύμφωνα με τη διαδικασία που προβλέπεται στο άρθρο 33 προαναφερόμενης της οδηγίας.

(5) Η εφαρμογή των σχεδίων ελέγχου των καταλοίπων και οι ενέργειες που ακολουθούν αποδείξεις για τη χρήση μη επιτρεπομένων ουσιών ή επιπέδων καταλοίπων που υπερβαίνουν τα ανώτατα κοινοτικά όρια καταλοίπων είναι αναγκαίες για την προστασία της δημόσιας υγείας.

(6) Μετά από ελλείψεις στην εφαρμογή του προγράμματος για τον έλεγχο των καταλοίπων που διαπιστώθηκαν από επιθεωρήσεις που πραγματοποιήθηκαν στις Ηνωμένες Πολιτείες της Αμερικής από την Επιτροπή τον Νοέμβριο του 1999 και τον Ιανουάριο/Φεβρουάριο του 2000, οι Ηνωμένες Πολιτείες της Αμερικής έλαβαν διορθωτικά μέτρα για να καλύψουν τις αναφερθείσες ελλείψεις. Τα μέτρα αυτά κοινοποιήθηκαν στην Επιτροπή.

(7) Υπό το φως των κοινοποιηθέντων από τις Ηνωμένες Πολιτείες της Αμερικής μέτρων, η Επιτροπή προέβη σε εκτίμηση της καταλληλότητας και της αποτελεσματικότητας αυτών των μέτρων.

(8) Από την εκτίμηση της Επιτροπής για τις ενέργειες που πραγματοποιήθκαν προέκυψε ότι τα διορθωτικά μέτρα που έλαβαν οι Ηνωμένες Πολιτείες της Αμερικής ήταν κατά κανόνα ικανοποιητικά.

(9) Ως εκ τούτου, δεν είναι πλέον αναγκαίο να συνεχισθεί η αναστολή της καταχώρισης των Ηνωμένων Πολιτειών της Αμερικής στον κατάλογο των τρίτων χωρών από τις οποίες επιτρέπεται στα κράτη μέλη να εισάγουν νωπό κρέας και προϊόντα με βάση το κρέας για ανθρώπινη κατανάλωση, με ισχύ από τις 15 Μαρτίου 2000.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το μέρος Ι του παραρτήματος της απόφασης 79/542/ΕΟΚ τροποποιείται ως εξής:

1. Η σειρά:

">ΘΕΣΗ ΠΙΝΑΚΑ>",

αντικαθίσταται από:

">ΘΕΣΗ ΠΙΝΑΚΑ>".

2. Διαγράφεται η υποσημείωση "= αναστέλλεται για εξαγωγές νωπών κρεάτων και προϊόντων με βάση το κρέας για ανθρώπινη κατανάλωση."

Άρθρο 2

Η παρούσα απόφαση εφαρμόζεται από τις 15 Μαρτίου 2000.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 22 Μαρτίου 2000.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 125 της 23.5.1996, σ. 10.

(4) ΕΕ L 146 της 14.6.1979, σ. 15.

(5) ΕΕ L 51 της 24.2.2000, σ. 41.